SEUNIJUEK SAMBO
Saleum seujahtera sambot nibak lon
Majalah KERN jinoe lon nyata
Padum treb lawet tapreh meuthon-thon
Majalah KERN meusom lam tapa
Pada hai awai katreb di rawon
Majalah KERN katreb lahe ka
‘Oh lheuh nyan pansan natreb padum thon
Bak buleun nyou phon ka udeb teuma
Keutua SENAT keubit that meuphom
Aspirasi kawom dum MAHASISWA
Bak latih bakat geu peuna langsong
Geu tamah seutrom KERN nyang kana
Teuga seumangat kuat ngon jantong
Inspirasi jitron meuganda-ganda
Teu biet rencana meugeudong-geudong
Laen buleun phon laen keu dua
Na jipot angen katrok nibak lon
Buleun dua phon geu pasang gamba
Jeut pasang fhoto barang sou langsong
Sou peugot panton atau ceurita
Rencana got that patot tadukong
Beudoh rakan lon jinoe keurija
Peugot karangan kirem le langsong
Pasoe lam KERN wahe saudara
Hai SENAT laen bak lagei patong
Neu cunto KERN deungon PEUNAWA
EFTE ngon FEKON langkah geu ayon
Tanyoe rakan lon pajan tamula….?
FK deungon FIP Fakultas Hukom
Pajan neu puphon peugot MEDIA
DI FKHP, FP po keubon
Mari rakan lon peuteubiet MEDIA
Meungna lagei nyan ngon Tuhan tulong
Unsyiah harom u nanggrou lua
Tanyou ek jithee trok u kota ROM
Meunghan meukong-kong diyub bruek tuha
Meuseb keuh ohnou hai panyot tanglong
Lon sambot KERN hudep KEU DUA
Beu mangat asoe Majalah KERN
Teubeit meuthon-thon si umu DONYA…!!!.
T.A. Sakti, Mhs. FHPM Unsyiah
Medio April 1981
(Baca kembali: Bulletin KERN – forum mahasiswa fakultas teknik – Unsyiah no 004 Th. II – Mei 1981 hlm. 33 ).
plt_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn gla_Latn pap_Latn ace_Latn